Document ID: 32006R1978

UREDBA KOMISIJE (ES) št. 1978/2006
z dne 22. decembra 2006
o spremembi Uredbe (ES) št. 448/2001 glede poročanja o postopkih preklica in ponovni dodelitvi preklicanih sredstev
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1260/1999 z dne 21. junija 1999 o splošnih določbah o Strukturnih skladih (1) in zlasti člena 53(2) Uredbe,
po posvetovanju z odborom, ustanovljenim v skladu s členom 147 Pogodbe,
po posvetovanju z Odborom za kmetijske strukture in razvoj podeželja,
po posvetovanju z Odborom za strukture v ribištvu in ribogojstvu,
ob upoštevanju naslednjega:
(1)
Člena 2(3) in 3(2) Uredbe Komisije (ES) št. 448/2001 z dne 2. marca 2001 o določitvi podrobnih pravil za izvajanje Uredbe Sveta (ES) št. 1260/1999 glede postopkov izvajanja finančnih popravkov pri pomoči iz Strukturnih skladov (2) od držav članic zahtevata, da Komisiji poročajo o postopkih preklica, ukrepih, ki so že bili ali bodo morali biti sprejeti zaradi prilagoditve sistemov upravljanja in nadzora, ter da jo obvestijo o ponovni dodelitvi preklicanih sredstev in spremembah finančnega načrta pomoči.
(2)
Izkušnje, pridobljene med izvajanjem Uredbe (ES) št. 448/2001, so pokazale potrebo po razjasnitvi in poenostavitvi navedenih zahtev.
(3)
Podatki za Komisijo morajo biti zlasti omejeni na skupne zneske javnih sredstev za posamezni ukrep, umaknjene iz zadevnega programa zaradi preklica celotnega ali delnega prispevka Skupnosti za aktivnosti, ter na podatke o dejanski ponovni dodelitvi sredstev, sproščenih po umiku takih sredstev. Podatke o prilagoditvah sistemov upravljanja in nadzora predložijo države članice v letnih poročilih, ki jih zahteva člen 13 Uredbe Komisije (ES) št. 438/2001 z dne 2. marca 2001 o določitvi podrobnih pravil za izvajanje Uredbe Sveta (ES) št. 1260/1999 glede sistemov upravljanja in nadzora pomoči, dodeljene v okviru strukturnih skladov (3).
(4)
Uredbo (ES) št. 448/2001 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Odbora za razvoj in preobrazbo regij -
SPREJELA NASLEDNJO UREDBO:
Člen 1
Uredba (ES) št. 448/2001 se spremeni:
1.
V členu 2 se odstavek 3 nadomesti z naslednjim:
„3. Brez poseganja v podatke o izterjavah, ki se zahtevajo v skladu s členom 8 Uredbe Komisije (ES) št. 438/2001 (4), sporočijo države članice Komisiji v obliki priloge k zadnjemu četrtletnemu poročilu vsakega leta, ki se predloži v skladu z Uredbo Komisije (ES) št. 1681/94 (5), izkaz, v katerem so po posameznih ukrepih opredeljeni skupni zneski javnih sredstev umaknjenih, po preklicu celotnega prispevka ali dela prispevka Skupnosti za aktivnosti, iz poročil o izdatkih za zadevni program, predloženih v predhodnem letu.
2.
Drugi stavek člena 3(2) se nadomesti z naslednjim:
„Države članice v poročilu iz člena 2(3) Komisijo obvestijo o načinu ponovne dodelitve sredstev Skupnosti, sproščenih po umiku sredstev iz programa.“
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 2006

Labels: 12
2
4
15